Imtella' Ġunju 16, 2020 - Aġġornata 16 Ta' Ġunju, 2020 9:39am Il-Kumitat Eżekuttiv tal-MAFA laqqa' lill-membri tiegħu għal-laqgħa ġenerali annwali ta' tmiem l-istaġun 2019/2020 f'sala fiż-Żejtun. Għal din il-laqgħa kienu preżenti t-timijiet kollha li jiffurmaw din l-assoċjazzjoni inkluż ż-żewġ timijiet il-ġodda li deħlin matul l-istaġun li ġej. Is-segretarju tal-assoċjazzjoni David Abdilla beda biex qal li dan l-istaġun kien wieħed partikolari hekk kif ħadd ma basar li kellu jispiċċa ħesrem minħabba l-pandemija tal-COVID-19 Abdilla spjega l-proċess tad-diskussjonijiet fejn flimkien mal-assoċjazzjonijiet membri l-oħra, ġie deċiż li l-kampjonat ta' din is-sena jiġi dikjarat null and void. Fl-istess waqt ġie deċiż li titkompla l-kompetizzjoni tal-MAFA Knock-Out fejn din tinsab fil-fażi tas-semifinali. Mill-banda l-oħra, il-kompetizzjonijiet tal-Joe Compagno Cup u l-MAFA Christmas Cup baqgħu jgħoddu xorta waħda minħabba li ntlagħbu b'mod regolari matul dan l-istaġun. Sadanittant, l-assoċjazzjoni ħasset li għandha tara kif tgħin lill-klabbs tagħha mill-ftit li tista' meta nħafru xi multi u ingħatat rifużjoni b'dan kollu jlaħħaq total ta' €700. Abdilla semma' bi pjaċir li l-istaġun li ġej l-MAFA se tkun komposta minn 16-il tim fejn se jiżdiedu żewġ timijiet li se jibdew mill-kampjonat tat-tieni diviżjoni u dawn huma Żejtun Laċċi u Ta' Xbiex St Helen. Peress li l-istaġun intemm ħesrem ġie deċiż li fil-kwistjoni tal-promozzjoni għall-Ewwel Diviżjoni tintlagħab decider bejn Valletta Stars u San Ġiljan Saints li kienu qed jokkupaw l-ewwel post fil-kampjonat tat-tieni diviżjoni qabel il-waqfa sfurzata. F'dan l-istaġun se jkun hemm xi tibdil fejn jikkonċerna plejers tal-MFA eliġibbli li jilagħbu mal-MAFA fejn plejers li se jkunu eliġibbli li jilagħbu f'din l-assoċjazzjoni ma jistgħux ikunu lagħbu fit-tieni jew it-tielet diviżjoni tal-MFA. Fil-fatt il-MAFA flimkien mal-assoċjazzjonijiet l-oħra se jiġu magħrufa bħala non-league, sistema użata wkoll fl-Ingilterra. Fl-istess waqt ir-rebbieħ tal-kampjonat tal-Ewwel Diviżjoni se jkollu ċ-ċans jipparteċipa fil-kompetizzjoni tal-FA Trophy tal-istaġun 2021/2022. Abdilla temm jgħid li jittama li ma jerġax ikun hemm staġun ieħor bħal dan li ntemm ħesrem minħabba l-COVID-19. Fil-laqgħa ġew ukoll ippreżentat il-minuti tal-aħħar laqgħa ġenerali annwali u nqara u ġie approvat ir-rapport amministrattiv u finanzjarju. Tkellem ukoll il-president tal-MAFA Twanny Agius li rringrazzja lil dawk kollha li kienu preżenti għal din il-laqgħa filwaqt li laqa' lit-timijiet il-ġodda li se jikkompetu matul l-istaġun li ġej. Hu kompla ma' dak li qal David Abdilla dwar l-istaġun stramb li għaddejna minnu u qal li dawn huma ċirkostanzi straordinarji li ħadd ma kellu kontroll fuqhom. Fil-laqgħa tkellem ukoll il-viċi-president tal-MFA Adrian Casha fejn radd ħajr lill-assoċjazzjoni tal-MAFA għall-istedina tagħhom filwaqt li faħħar ix-xogħol siewi li qed jagħmel il-kumitat eżekuttiv sabiex ikabbar il-profil ta' din l-assoċjazzjoni.